
A hazai antibiotikumokra vonatkozó internetes keresések kvalitatív és kvantitatív elemzése: mit javasol „Dr. Google”?

Bevezetés: Az antimikrobiális rezisztencia (AMR) súlyos népegészségügyi probléma, melynek kialakulásában a szerek indokolatlan alkalmazása (beleértve azok vény nélkül történő megszerzését és az öngyógyszerelést) az egyik legfontosabb tényező. Számos nemzetközi kampány tűzte ki célul a lakosság felvilágosítását az AMR veszélyeiről, beleértve az Európai Antibiotikum Napot és az Antibiotikum-rezisztencia Világhetét. Jelen infodemiológiai vizsgálat célja a magyarországi antibiotikumokkal kapcsolatos Internetes keresések és információkereső magatartás vizsgálata.

Módszerek: Vizsgálatunk retrospektív kutatás, melyben a Google TrendsTM keresőmotorban az „antibiotikum” kifejezésre és a kapcsolódó keresőszavakra vonatkozó kvalitatív és kvantitatív adatok teljes körű legyűjtése történt relatív keresési gyakoriság (RSV) formátumban, a 2010.01.01. és 2020.12.31. közötti időtartamra. A statisztikai elemzéseket (leíró, paraméteres tesztek, idősorelemzés) IBM SPSS 22.0 programmal végeztük.

Eredmények: Az antibiotikumokkal kapcsolatos keresési intenzitás az internethasználók számával korrigált RSV-értékek alapján szignifikáns növekedést mutatott (26,2±4,8 vs. 43,3±9,9; p<0,001). A leggyakoribb kapcsolódó kulcsszavak az „antibiotikum alkohol” (RSV: 72-100), „antibiotikum fogamzásgátlás” (RSV: 43-82) és „antibiotikum mellékhatások” (RSV: 39-82) voltak. Az intenzitási adatok alapján egy jól körülírható ciklicitást és szezonalitást véltünk felfedezni, amely jól követi a felső légúti fertőzések szezonalitását. Erős és szignifikáns (p<0,001) pozitív korrelációt találtunk az „antibiotikum” és a „probiotikum” (r=0,809), „köhögés” (r=0,707), „torokfájás” (r=0,644) és „influenza” (r=0,539) kulcsszavakra vonatkozó RSV-értékek között. Az edukációs kampányoknak nem volt szignifikáns hatása az antibiotikumokra vonatkozó keresések intenzitására (előtte: 66,59±15,49 vs. utána: 67,91±14,07; p>0,05).

Megbeszélés: Gyors és egyszerű elérhetőségének köszönhetően az Internet az egészséggel kapcsolatos információk egyre fontosabb forrásává vált a lakosság körében, melyet az egészségügyi szakemberek kevéssé képesek ellenőrizni. Az antibiotikumokkal kapcsolatos lekérdezések értékes információkat szolgáltathatnak a kollektív egészséggel kapcsolatos felhasználási trendekről.

Támogató: A kutatást az Új Nemzeti Kiválóság Program (ÚNKP-22-2-SZTE-103) támogatta.



